ราคาทองปิดวานนี้ร่วง หลังปัญหาในตะวันออกกลางเริ่มคลี่คลาย
สัญญาทองคำตลาดนิวยอร์กปิดร่วงลงเมื่อคืนนี้ (22 เม.ย.) เนื่องจากนักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากสถานการณ์ในตะวันออกกลางเริ่มคลี่คลายลง และสหรัฐเปิดเผยข้อมูลที่แข็งแกร่งของตลาดที่อยู่อาศัย
23 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดร่วงลงเมื่อคืนนี้ (22 เม.ย.) เนื่องจากนักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากสถานการณ์ในตะวันออกกลางเริ่มคลี่คลายลง และสหรัฐเปิดเผยข้อมูลที่แข็งแกร่งของตลาดที่อยู่อาศัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 16.2 ดอลลาร์ หรือ 1.35% ปิดที่ระดับ 1,186.90 ดอลลาร์/ออนซ์, สัญญาโลหะเงินส่งมอบเดือนพ.ค.ลดลง 21.2 เซนต์ ปิดที่ 15.796 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 22.8 ดอลลาร์ ปิดที่ 1,129.70 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ดิ่งลง 18.65 ดอลลาร์ ปิดที่ 755.90 ดอลลาร์/ออนซ์
นักลงทุนเทขายสัญญาทองคำซึ่งเป็นสินทรัพย์ที่ปลอดภัย เนื่องจากสถานการณ์ในตะวันออกกลางเริ่มคลี่คลายลง หลังจากซาอุดิอาระเบียประกาศยุติปฏิบัติการทางทหารต่อกลุ่มกบฎฮูตีในเยเมน นอกจากนี้ นักลงทุนยังเทขายสัญญาทองคำหลังจากสมาคมนายหน้าอสังหาริมทรัพย์แห่งชาติของสหรัฐ (NAR) ที่ระบุว่า ยอดขายบ้านมือสองในเดือนมี.ค.ดีดตัวขึ้น 6.1% สู่ระดับ 5.19 ล้านยูนิต ซึ่งเป็นระดับสูงสุดในรอบ 18 เดือน